દીપડાની મેલા પીળા રંગની ચામડી પર કાળા રંગની અનિયમિત આકારની રિંગો હોય છે. રિંગ એટલે કે કાળા ટપકાની વચ્ચે પીળા કે બ્રાઉન રંગના સ્પૉટ્સ હોય છે. પ્રાણીશાસ્ત્રીઓએ આ ટપકાંને ગુલાબની પાંખડીઓ સાથે મળતા આવતા હોવાનું કહ્યું છે. જોકે એ ટિપિકલ રોઝ શેપનાં નહીં પણ માત્ર ગુલાબ જેવો આભાસ પેદા કરતો આકાર ધરાવે છે. જુદા-જુદા પ્રદેશમાં જોવા મળતા દીપડાના કાળાં ચાઠાંના કદ અને શેપમાં પણ થોડોક ફરક હોય છે. પેટની નીચેના ભાગની રુંવાટી હળવા રંગની અને સુંવાળી હોય છે.